Curro: Nader koopvlakke | Netwerk24
Curro: Nader koopvlakke
Deur Moxima Gama 30 Oktober 2020 05:04
Die aandeelprys van Curro, 'n private-onderwysmaatskappy wat deur PSG beheer word, het die afgelope vyf jaar met meer as 75% gedaal. Die maatskappy het in Junie 'n regte-uitgifte van R1,5 miljard aan aandeelhouers aangekondig om onder meer skuld te verminder. Dit was 85,3% volskryf.
PSG het die aanbieding onderskryf en die res van die nuwe aandele opgeneem, wat sy belang in die maatskappy van 55,4% voor die aanbieding tot 60% verhoog het.
Die aandeelprys begin weer binne sy groot daaltendens styg – 'n teken dat kopers stadig toeneem. Die styging het in Junie begin toe die regte-uitgifte aangekondig is.
Curro is kort van die weerstandtendenslyn van die langtermyn-daaltendens. 'n Deurbraak deur dié tendenslyn sal die einde van pessimistiese sentiment en 'n toename in beleggersvertroue aandui – wat tot aandeelprysstygings sal lei.
Die weerstandtendenslyn sal bo 1 180c per aandeel oorgesteek word, en 'n positiewe uitbreking uit die daaltendens sal bo 1 520c bevestig word ('n sleutelsteunvlak wat van 2013 dateer). Neem dan 'n lang posisie in.
Met dié dat die drieweekse indeks van relatiewe sterkte (3W RSI) egter onlangs oorkoop was, kan Curro onder die tendenslyn omswaai namate die 3W RSI reggestel word. As steun bo 900c (655c) hou, kan 'n uitbreking kom.
Lang posisies kan bo 2 055c vergroot word omdat stygings ná die volgende weerstand by 2 925c (2 865c) dan kan volg.
'n Omswaai deur 730c (655c) sal bloot die huidige daaltendens verleng, en Curro kan weer sy algehele laagtepunt van 465c toets.